ธปท.แจ้งปิดสาขาแบงก์เพิ่มเป็น 556 สาขา
ธปท.แจ้งยอดปิดสาขาชั่วคราวจากปัญหาน้ำท่วมรวม 556 สาขา เพิ่มขึ้น 28 สาขา ด้านเอทีเอ็มปิด 4,943 เครื่อง โดยธนาคารไทยพาณิชย์ยังครองแชมป์ปิดสาขามากที่สุด 118 สาขา
30 ต.ค. 2565

ธปท.แจ้งยอดปิดสาขาชั่วคราวจากปัญหาน้ำท่วมรวม 556 สาขา เพิ่มขึ้น 28 สาขา ด้านเอทีเอ็มปิด 4,943 เครื่อง โดยธนาคารไทยพาณิชย์ยังครองแชมป์ปิดสาขามากที่สุด 118 สาขา 
ธนาคารแห่งประเทศไทย(ธปท.) รายงายยอดขอปิดทำการสาขาธนาคารพาณิชย์ชั่วคราว เพราะสถานการณ์น้ำท่วม ล่าสุดวันที่ 4 พ.ย. ณ เวลา 12.00 น. ว่า มีธนาคารพาณิชย์(ธพ.)ได้รับผลกระทบจากน้ำท่วมต้องปิดทำการ 13 แห่ง ธนาคารพาณิชย์เพื่อรายย่อย(ธย.) 2 แห่ง และบริษัทเงินทุน 1 แห่ง รวมแล้วแจ้งปิดสาขาทั้งสิ้น 556 สาขา เพิ่มขึ้นจากเมื่อวาน 28 สาขา โดยส่วนใหญ่เป็นการปิดเพิ่มในเขตกรุงเทพฯ
ทั้งนี้ สาขาที่ปิดทำการตั้งอยู่ในเขตพื้นที่  8 จังหวัด ประกอบด้วยกรุงเทพฯ 267 สาขา จ.ปทุมธานี 152 สาขา จ.นนทบุรี 69 สาขา จ.พระนครศรีอยุธยา 28 สาขา จ.นครปฐม 26 สาขา จ.นครสวรรค์ 7 สาขา จ.สมุทรสาคร 6 สาขา และจ.ชัยนาท 1 สาขา  โดยธนาคารพาณิชย์ที่มีการปิดสาขามากที่สุดคือธนาคารไทยพาณิชย์ซึ่งปิดทำการรวม 118 สาขา รองลงมาเป็นธนาคารกรุงไทย 84 สาขา และธนาคารกสิกรไทย 77 สาขา 
อย่างไรก็ตาม การปิดสาขาธนาคารพาณิชย์ส่วนใหญ่ไม่กระทบระบบการเงินมากนัก เนื่องจากธนาคารมีแนวทางที่จะลดผลกระทบต่อลูกค้า ด้วยการย้ายการให้บริการของสาขาที่ปิดไปดำเนินการการที่สาขาใกล้เคียงแทน รวมทั้งส่งพนักงานของสาขาที่ปิดไปช่วยปฏิบัติงานในสาขาที่ยังเปิดอยู่ เป็นต้น
สำหรับการปิดให้บริการเครื่อง ATM ของธนาคารพาณิชย์มีปิดทั้งสิ้น 4,943 เครื่อง เพิ่มขึ้น 254 เครื่องจากเมื่อวาน โดยปิดในพื้นที่ 21 จังหวัด ประกอบด้วย กรุงเทพฯ 1,679 เครื่อง จากเครื่อง ATM ใน กรุงเทพฯ.ทั้งหมด 13,996 เครื่อง ส่วนจ.ปทุมธานีปิด 1,479 เครื่อง จ.นนทบุรีปิด 736 เครื่อง จ.พระนครศรีอยุธยาปิด 635 เครื่อง จ.นครปฐมปิด 163 เครื่อง จ.นครสวรรค์ 57 เครื่อง จ.สมุทรสาคร 55 เครื่อง และจ.สมุทรปราการ 47 เครื่อง ส่วนที่เหลือปิดกระจายอยู่ในจังหวัดต่าง ๆ